**Ministru kabineta noteikumu projekts “Grozījumi Ministru kabineta 2012.gada 16.oktobra noteikumos Nr.708 “Noteikumi par nederīgo dokumentu reģistru”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Iekšlietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ievērojot Ministru kabineta 2016.gada 2.februāra sēdes protokolā Nr.5 38.§ (TA-2689-DV) noteikto, Iekšlietu ministrija izstrādāja attiecīgu grozījumu Nacionālās drošības likumā un grozījumus Personu apliecinošu dokumentu likumā. Attiecīgie grozījumi minētajos likumos stāsies spēkā 2017.gada 1.septembrī. Proti, saskaņā ar grozījumu Personu apliecinošu dokumentu likuma 16.panta pirmās daļas 10.punktā personu apliecinošs pagaidu dokuments ir lietošanai nederīgs, ja iekšlietu ministrs ir pieņēmis lēmumu par aizliegumu dokumenta turētājam izceļot no Latvijas Republikas, — uz lēmumā noteikto laiku. Minētais nosacījums neattiecas uz personas apliecību, kura izsniegta uz iekšlietu ministra pieņemtajā lēmumā par aizliegumu izceļot no Latvijas Republikas noteikto laiku.Vienlaikus minētā likuma 13.panta 1.1daļa paredz, ja iekšlietu ministrs ir pieņēmis lēmumu par aizliegumu personu apliecinoša dokumenta turētājam izceļot no Latvijas Republikas, minētā persona nekavējoties, bet ne vēlāk kā 10 darbdienu laikā no lēmuma paziņošanas dienas uz lēmumā noteikto laiku nodod personu apliecinošo dokumentu glabāšanai izdevējiestādē, bet, ja dokumenta turētājs atrodas ārvalstī, - tuvākajā Latvijas Republikas diplomātiskajā vai konsulārajā pārstāvniecībā.Ņemot vērā minēto, ir nepieciešami arī attiecīgi grozījumi Ministru kabineta 2012.gada 16.oktobra noteikumos Nr.708 “Noteikumi par nederīgo dokumentu reģistru”, papildinot minētos noteikumus ar jaunu notikumu, proti, Nederīgo dokumentu reģistrā iekļauj ziņas par personu apliecinošu dokumentu, ja iekšlietu ministrs ir pieņēmis lēmumu par aizliegumu dokumenta turētājam izceļot no Latvijas Republikas. Ņemot vērā Personu apliecinošu dokumentu likuma 13.panta 1.1daļā noteikto pienākumu, projekts paredz papildināt minēto noteikumu 15.punktu ar jaunu apakšpunktu, nosakot, ka Nederīgo dokumentu reģistrā ir iekļaujamas ziņas par datumu, kad personu apliecinošs dokuments, kurš ir kļuvis lietošanai nederīgs uz iekšlietu ministra pieņemtajā lēmumā par aizliegumu izceļot no Latvijas Republikas noteikto laiku, ir nodots. Ņemot vērā to, ka personu apliecinošais dokuments būs kļuvis lietošanai nederīgs uz iekšlietu ministra pieņemtajā lēmumā par aizliegumu izceļot no Latvijas Republikas noteikto laiku, līdz ar to Ministru kabineta 2012.gada 16.oktobra noteikumu Nr.708 “Noteikumi par nederīgo dokumentu reģistru” 15.punkts ir attiecīgi papildināms, nosakot, ka Nederīgo dokumentu reģistrā iekļauj ziņas par datumu, līdz kuram iekšlietu ministrs ir noteicis aizliegumu izceļot no Latvijas Republikas.Vienlaikus norādām, ka Personu apliecinošu dokumentu likuma 16.panta otrajā daļā ir ietverts pilnvarojums Ministru kabinetam noteikt gadījumus, kad ziņas par lietošanai nederīgiem personu apliecinošiem dokumentiem un pagaidu dokumentiem un šo dokumentu neaizpildītām veidlapām iekļaujamas valsts informācijas sistēmā “Nederīgo dokumentu reģistrs”, iekļaujamo ziņu apjomu, iekļaušanas kārtību un glabāšanas termiņus, kā arī institūcijas, kurām piešķirama piekļuve reģistrā iekļautajām ziņām, un privātpersonām pieejamo ziņu apjomu.Attiecīgi Jūrlietu pārvaldes un jūras drošības likuma 27.panta piektajā daļā ir ietverts pilnvarojums Ministru kabinetam noteikt kārtību, kādā iekļauj ziņas par nederīgām jūrnieka grāmatiņām un to veidlapām nederīgo dokumentu reģistrā.Savukārt Ceļu satiksmes likuma 30.panta trešajā daļā ir ietverts pilnvarojums Ministru kabinetam noteikt kārtību, kādā ziņas par nederīgām transportlīdzekļu vadītāja apliecībām iekļauj nederīgo dokumentu reģistrā.Ņemot vērā minētajos likumos ietverto pilnvarojumu Ministru kabinetam, norādām, ka gadījumi, kad ziņas par jūrnieka grāmatiņu un transportlīdzekļa vadītāja apliecību, ir iekļaujami nederīgo dokumentu reģistrā attiecīgi, ir noteikti attiecīgās jomas regulējošajos normatīvajos aktos. Savukārt attiecībā par personu apliecinošiem dokumentiem, likumdevējs gan ir paredzējis pilnvarojumu Ministru kabinetam atlasīt no Personu apliecinošu dokumenta likuma 16.panta pirmajā daļā ietvertajiem gadījumiem, par kuriem attiecīgi iekļaut ziņas nederīgo dokumentu reģistrā, tādējādi nodrošinot dokumentu vienotu datorizētu uzskaiti, lai novērstu dokumentu nelikumīgu izmantošanu. Nederīgo dokumentu reģistrā ziņas par lietošanai nederīgiem personu apliecinošiem dokumentiem un pagaidu dokumentiem un šo dokumentu neaizpildītām veidlapām iekļauj, ja minētais dokuments ir apritē un ir iespējama tā prettiesiska izmantošana, nevis jau atrodas attiecīgās iestādes rīcībā, proti, dokumentā ir bojājumi, kuru dēļ nav iespējams vizuāli identificēt dokumenta turētāju vai izlasīt tajā norādīto informāciju, vai dokuments neatbilst noteiktajam paraugam, beidzies dokumenta derīguma termiņš, dokumenta vietā izsniegts jauns personu apliecinošs vai pagaidu dokuments, dokumentā izdarītas normatīvajos aktos neparedzētas atzīmes vai sākotnējā satura izmaiņas.Vienlaikus norādām, ka projekts paredz papildināt Ministru kabineta 2012.gada 16.oktobra noteikumu Nr.708 “Noteikumi par nederīgo dokumentu reģistru” 15.punktu ar jaunu apakšpunktu, nosakot, ka Nederīgo dokumentu reģistrā iekļauj ziņas par datumu, kad dokuments ir atrasts, jo praksē pastāv situācijas, kad persona griežas iestādē ar atrastu citas personas dokumentu vai pats turētājs pēc laika atrod savu zudušo dokumentu.Ievērojot to, ka grozījums Nacionālās drošības likumā un grozījumi Personu apliecinošu dokumentu likumā stājas spēkā 2017.gada 1.septembrī, projekta 2.punkts paredz noteikumu spēkā stāšanās laiku, proti, 2017.gada 1.septembri. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija  | Nav. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pilsonības un migrācijas lietu pārvalde, Latvijas Republikas diplomātiskās un konsulārās pārstāvniecības, Iekšlietu ministrijas Informācijas centrs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar projekta izpildi nav nepieciešams veidot jaunas institūcijas, likvidēt vai reorganizēt esošās. |
| 3. | Cita informācija | Nav. |

Iekšlietu ministrs R. Kozlovskis

Vīza: valsts sekretāra

pienākumu izpildītājs D.Trofimovs

D.Radzeviča

67219418, dace.radzevica@iem.gov.lv